Ǹkúkúmá Sédésias, mɔ́n Yosias, a ngánɔŋ etɔá ńkúkúmá á məyian mə́ Konyahu, mɔ́n Yoákim, Nabukodonosor, ǹkúkúmá yǎ Babilón, á ngátə́lē nyé ńkúkúmá yǎ ńnam Yúda. 2Hədá tɔ nyé, tɔ bitúgā bíe, tɔ ayɔ̌ŋ bēn, mod a ndzí kig vógolǒ bībúg bí Ńtondôbə̌ yā bí ngákwí ányǔ profɛ́d Yeremías. 3Ńdɔ ǹkúkúmá Sédésias a ngálóm Yehukal, mɔ́n Shɛlɛmya bân fada Sefanyahu, mɔ́n Maaséya ábə profɛ́d Yeremías ai m̀bándá hí nâ: "Tám kogolan ai Ǹtondôbə Zambá wáán, ású dáán." 4Yeremías ǎ wulugu á ńnam filí, a tǐ álí, a tǐ álí, hálā bə́ ngə́lə təge nyé fudi á mim̀bog. Atə́lé ádilí…láyǐ kig tɔbɔ kɔ́m 5Ḿból ńkunda bítá Farawóŋ ó ngákódō Égîptɛn; á wóg bə́ ngáwóg nálā, ńdɔ Bəkaldéǎn yā bə́ ngádili Yērúzalɛm bə́ ngáman kódo. 6Ńdɔ ebúg Ńtondôbə é ngázu kwí ábə profɛ́d Yeremías nâ: 7Ǹtondôbə Zambá Ísraɛ̂l a kɔ́bɔ̄ nâ: «Myǎyi kə́ və̄ ńkúkúmá yǎ Yúda yǎ ā lóm mína ábə ma é ngálaná nyī nâ: ńkunda bítá Farawóŋ ó sɔ́ mína vɔ́li wâyi dúgan ai mvús á ńnam wóé, á Égîptɛn. 8Bəkaldéan bâyi dúgan sɔ̄ lúman ai é tísɔn nyí, bə́ nɔ̄ŋɔ́ dzɔ̄, bə́ tūmú fə dzɔ ndóan. 9Éyə Ǹtondôbə a kɔ́bɔ̄ ná: Tə myǎdug mínā bə́bēn, mína nâ: "Bəkaldéan bâyi kódō ábə̄ bía ekókódó", amú bâyǐ kig kódo ! 10Tɔ myǎfífyáŋǎn mǎn saŋ ńkunda bítá Bəkaldéǎn yā bálúman ai mína ánā, ákyāī yə̄ nâ hə bǎn bod tsətsad ḿbɔ̄ bə́ kə́ə́ lígi bə́ bə̄gə́ fə məkɔ̌ŋ ai nyɔ́l ésə, ngə́ ébálā bə̄tē bə́ ńtə̄bə á bibə̌m byábán ánā bə́ tūmú é tísɔn nyí ndóan. » Bâbi Yeremías, bə́ fɛdə́ nyē á kás 11Ḿból ńkunda bítá Bəkaldéan ó ngákódō á Yērúzalɛm ású ńkunda bitá Farawóŋ ó mân bɔ́, 12ńdɔ Yeremías a ngáyī nâ a kódō á Yērúzalɛm nə́ á kə̄ á ńnam Benyamín, nə́ a kə nɔŋ é ngab elíg dzié á ndá bod dzié.